Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 128/12/8806	Košice, 3.7.2012
EEČ : 2-65-166-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
od mesiaca jún 2011 až do 10. 04. 2012 pravidelne neplní svoju vyživovaciu povinnosť voči svojej dcére XXXXX aj napriek tomu, že táto povinnosť mu bola určená rozsudkom Okresného súdu Košice- okolie sp. zn. 14C/138/2005    zo dňa 18. 10. 2006, ktorý nadobudol právoplatnosť dňa 14. 09. 2006 a to sumou 66,39 € mesačne, čím mu takto vznikol dlh na výživnom vo výške 531,12 € 

lebo nie je tento skutok trestným činom a nie je dôvod na postúpenie veci
Odôvodnenie:
Uznesením povereného príslušníka OO PZ XXXXX sp. zn. ČVS: ORP-60/MO-KS-2012 zo dňa 10. 04. 2012 bolo vznesené obvinenie XXXXX pre prečin podľa § 207 ods.  1/ Trestného zákona na tom skutkovom základe ako je to uvedené vo výrokovej časti tohto uznesenia.

	Obvinený XXXXX uviedol, že mu je ľúto, že túto povinnosť si riadne neplnil, uviedol, že má nízky mesačný príjem a že je ochotný túto sumu uhradiť. 

	Svedkyňa - poškodená XXXXX sa vyjadrila k vzniknutej škode, pričom uviedla, že v roku 2011 ukončila strednú odbornú školu v Košiciach, nikde sa nezamestnala a je evidovaná na úrade práce. 

	V priebehu vyšetrovania bolo zabezpečené do spisového materiálu rozhodnutie ÚPSVaR Košice sp. zn. 2011/18106 zo dňa 08 09. 2011, z ktorého je zrejmé, že XXXXX, nar. 14. 07. 1992, zaraďuje sa do evidencie uchádzačov o zamestnanie. Takisto zo správy ÚPSVaR vyplýva, že menovaná je riadne vedená v evidencii uchádzačov o zamestnanie, spolupracuje s úradom práce a chodí sa hlásiť v súlade s periodicitou návštev a pravidelne preukazuje aktívne hľadanie si práce potvrdením o hľadaní zamestnania. 

	Zo samotného spisového materiálu z listinných dôkazov ako aj výsluchov vyplýva, že XXXXX ukončila v mesiaci jún 2011 štúdium na strednej škole a dňa 01. 09. 2011 sa prihlásila do evidencie uchádzačov o zamestnanie. 

	V zmysle § 62 ods. 1 zákona o rodine vyplýva, že rodič dieťaťa je povinný prispievať na jeho výživu až do času, kým dieťa nebude schopné sa samé živiť. Pokiaľ dieťa ukončilo prípravu na ďalšie povolanie a pokiaľ mu v jeho povolaní nebránia žiadne závažné okolnosti, možno konštatovať, že dieťa je schopné sa samé živiť a že nárok na platenie výživného zanikol. 
	
Podľa § 215 ods. 1 písm. b/ Trestného poriadku prokurátor zastaví trestné stíhanie, ak nie je tento skutok trestným činom a nie je dôvod na postúpenie veci.

Ako som už vyššie konštatoval, poškodená XXXXX ukončila štúdium na strednej škole, je riadne evidovaná na úrade práce ako uchádzač o zamestnanie a z tohto dôvodu zanikla alimentačná povinnosť obvineného XXXXX. 

	Vzhľadom na vyššie uvedené skutočnosti bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Alexander Chomča
prokurátor